Diari Oficial de la Generalitat Valenciana


Sumari del DOGV 7399, del 10-11-2014 (2014/10575)

RESOLUCIÓ de 6 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament de Vila-real per a l'encàrrec de gestió del Centre de Tecnificació Esportiva de Vila-real.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7399

Data del DOGV
:   10-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10920


Data del document
:   06-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 6 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament de Vila-real per a l'encàrrec de gestió del Centre de Tecnificació Esportiva de Vila-real. [2014/10044]  
La Generalitat i l'Ajuntament de Vila-real han subscrit, prèvia tramitació reglamentària, el 29 d'octubre de 2014, el conveni de col·laboració per a l'encàrrec de gestió del Centre de Tecnificació Esportiva de Vila-real.  
En compliment del que establix la clàusula quinta del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1117/2014 i que figura com a annex d'esta resolució.  
València, 6 de novembre de 2014.- La directora general del Secretariat del Consell i Relacions amb les Corts: Marta Matí Arador.  
  
  
Conveni de col·laboració entre la Generalitat (Conselleria d'Educació, Cultura i Esport) i l'Ajuntament de Vila-real, per a l'Encàrrec de gestió del Centre de Tecnificació esportiva de Vila-real.  
  
Vila-real, 29 d'octubre de 2014  
  
D'una part, Maria José Catalá Verdet, consellera d'Educació, Cultura i Esport, en nom i representació de la Generalitat, que actua en virtut de les facultats conferides per l'article 4 del Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i està especialment autoritzada per a la subscripció d'este conveni per l'Acord de 17 d'octubre de 2014, del Consell.  
  
I d'una altra, José Benlloch Fernández, alcalde president de l'Ajuntament de Vila-real, facultat per a este acte en virtut de les atribucions que li conferix l'article 21 de la Llei 7/1985, de 2 d'abril, reguladora de les bases de règim local, i de l'acord adoptat pel Ple en data 29 de setembre de 2014, pel qual s'autoritza la firma d'este conveni.  
  
Les parts actuen en representació dels seus respectius càrrecs i amb les facultats que estos els conferixen, i  
  
EXPOSEN  
  
I. Que la Comunitat Valenciana té atribuïda la competència exclusiva en matèria d'esports i oci, segons l'Estatut d'Autonomia de la Comunitat Valenciana, en la redacció donada a l'article 49.1.28 per la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.  
  
II. Que el Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria de Cultura, Educació i Esport la competència en matèria d'esport.  
III. Que els municipis, de conformitat amb l'article 140 de la Constitució Espanyola, gaudixen d'autonomia i de personalitat jurídica plena, i que correspon governar-los i administrar-los als seus respectius ajuntaments, les competències dels quals estan establides en el capítol lll del títol ll de la Llei 7/1985, de 2 d'abril, reguladora de les bases del règim local, entre les quals hi ha les activitats o instal·lacions culturals i esportives; a més, tenen la competència en matèria d'instal·lacions esportives d'ús públic, de conformitat amb el que preceptuen els articles 25.2.l i 26.1.c de l'esmentada norma.  
IV. Que la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, en l'article 2.10, establix com a principi rector que les administracions públiques de la Comunitat Valenciana, dins de les seues competències, promocionaran, coordinaran i regularan l'esport i l'activitat física amb la finalitat de buscar l'optimització i la complementarietat dels recursos públics i privats, amb especial atenció a la coordinació de les actuacions de les diferents administracions i entitats vinculades a l'esport, i de vetlar pel manteniment d'estos principis per mitjà de les mesures adequades en l'ús d'instal·lacions.  
Per la seua banda, l'article 7 disposa, entre altres qüestions, que són competències dels municipis les labors de promoció, planificació i gestió esportiva, i que es coordinaran amb les autoritats educatives per a l'ús de les instal·lacions esportives municipals i dels centres docents públics; la construcció, l'ampliació i la millora de les instal·lacions esportives en el seu àmbit territorial, així com la gestió i el manteniment en adequades condicions d'ús.  
V. Que la Generalitat exercix la titularitat del centre de tecnificació esportiva ubicat a Vila-real, atorgada per mitjà de la Resolució de 10 de juliol de 2012, de la Conselleria d'Hisenda i Administració Pública, per la qual es va acceptar la cessió gratuïta realitzada per l'Ajuntament de Vila-real a favor de la Generalitat per a ser destinat a centre de tecnificació esportiva. Consta en l'Inventari General de Béns i Drets de la Generalitat com a bé de domini públic adscrit a la Conselleria d'Educació, Cultura i Esport, i afecte al servici públic esportivament, i al servici públic educatiu secundàriament.  
VI. Que, segons l'article 34 de la Llei 14/2003, de 10 d'abril, de la Generalitat, de Patrimoni, la Generalitat podrà adscriure béns afectes a un servici públic a altres administracions públiques a les quals s'atribuïsca la prestació del corresponent servici per encàrrec de gestió o per una altra figura admesa en dret. Esta adscripció no comportarà, en cap cas, transmissió de la titularitat demanial, sinó que atribuirà només les necessàries facultats de gestió i les correlatives obligacions de defensa, manteniment i millora, i atorgarà la competència per a l'adscripció al departament competent per a la prestació del servici a què estiga afecte el bé, amb un informe previ de la Direcció General de Patrimoni.  
  
VII. Que, de conformitat amb allò que preceptuen l'article 57 de la Llei 7/1985, de 2 d'abril, reguladora de les bases del règim local, i l'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les administracions servixen amb objectivitat els interessos generals i, en les seues relacions, es regixen pel principi de cooperació, i en la seua actuació, pels criteris d'eficiència i servici als ciutadans i ciutadanes.  
VIII. Que l'Ajuntament de Vila-real té una àmplia oferta d'activitats esportives en el municipi, per la qual cosa està interessat en la gestió i l'explotació de les instal·lació del Centre de Tecnificació Esportiva de Vila-real, amb l'objecte de millorar l'oferta d'activitats esportives adreçades a tots els sectors de la població, tant del municipi com de l'àmbit d'influència d'una instal·lació singular com esta, que pot ser de caràcter nacional i internacional.  
IX. Que la importància de l'exigència d'una actuació eficaç i eficient per part de l'administració pública està extremadament lligada a la satisfacció de les necessitats dels ciutadans i ciutadanes. Respecte d'això convé tindre present que la figura de l'encàrrec de gestió sorgix amb la concreta finalitat d'erigir-se en instrument adreçat a racionalitzar l'excessiva rigidesa de l'exercici de les competències administratives per a contribuir a fer efectiu el principi d'eficàcia, per a la qual cosa s'acudirà al principi de col·laboració i auxili entre administracions públiques ?en este cas, entre la Generalitat i l'Ajuntament de Vila-real?, que possibilitarà, al mateix temps, que el servici públic es preste en l'àmbit territorial més pròxim al ciutadà.  
El règim de l'encàrrec de gestió està establit en l'article 15 de la Llei de Règim Jurídic de les Administracions Públiques i de Procediment Administratiu Comú (d'ara endavant, LRJPAC), normativa que és d'aplicació a la Comunitat Valenciana junt amb la regulació expressament prevista en l'article 150 de la Llei 8/2010, de 23 de juny, de la Generalitat, de Règim Local de la Comunitat Valenciana, que reproduïx el que, amb caràcter bàsic, s'establix en la LRJPAC.  
  
En conseqüència, per estes raons d'eficàcia i eficiència, i amb l'objectiu d'aconseguir, com s'ha dit, una major proximitat als ciutadans i ciutadanes, és voluntat d'ambdós administracions acordar l'encàrrec, per part de la Conselleria d'Educació, Cultura i Esport a eixe Ajuntament, que consistix en la gestió i explotació de les instal·lacions del Centre de Tecnificació Esportiva de Vila-real, en l'àmbit de les seues competències respectives en matèria d'esport, en els termes i condicions que s'acorden en este conveni de col·laboració.  
Per tot això que s'ha exposat, vistos l'informe de la Direcció General d'Administració Local de la Conselleria de Presidència i Agricultura, Pesca, Alimentació i Aigua, de data 20 de març de 2014, i la Resolució de 6 d'agost de 2014, del conseller d'Hisenda i Administració Pública, per la qual s'acorda afectar amb caràcter primari a l'ús esportiu, i la seua afectació secundària a ús educatiu, de l'immoble denominat Centre de Tecnificació Esportiva, situat al carrer Pascual Font de Mora Chabrera, s/n, de Vila-real, las partes firmants decidixen subscriure el present conveni de col·laboració, formalitzant l'encàrrec de gestió que s'establix tot seguit, d'acord amb les següents  
  
  
CLÀUSULES  
  
Primera. Objecte de l'encàrrec  
És objecte d'este conveni l'encàrrec a l'Ajuntament de Vila-real de la gestió, ús i explotació de les instal·lacions esportives i complementàries del Centre de Tecnificació Esportiva de Vila-real.  
Així mateix, per efecte d'este conveni, s'adscriuen a eixe ajuntament, de conformitat amb el que disposa l'article 34 de la Llei 14/2003, els béns immobles d'acord amb la documentació descriptiva que s'adjunta com a annex.  
  
Segona. Titularitat de l'immoble  
La Generalitat manté la titularitat demanial de l'immoble que conforma el centre de tecnificació esportiva i dels mitjans materials inventariables que s'hi troben, excepte els adquirits per l'Ajuntament per a utilitzar-los-hi, els quals hauran d'estar inclosos en el seu propi inventari municipal.  
  
Tercera. Obligacions de l'Ajuntament de Vila-real  
L'Ajuntament de Vila-real, en la seua condició d'administració gestora de l'encàrrec, es compromet a:  
1. Gestionar, conservar, defendre, mantindre i millorar els béns adscrits per la Conselleria i fer-ne un bon ús, sense alterar la seua titularitat originària. També ha de sufragar els gastos de conservació, manteniment i qualssevol altres derivats de la utilització (gas, aigua, llum, etc.), incloent-hi els impostos, les taxes i la resta de tributs que es deriven de l'immoble, així com els gastos de les activitats que es realitzen en el complex que li corresponguen. L'Ajuntament assumix els compromisos d'utilitzar el bé segons la seua naturalesa i d'entregar-lo en l'estat en què es rep; a demanar, a càrrec seu, totes les llicències i permisos que requerisquen l'ús del bé o l'activitat que s'haja de realitzar sobre aquell; a assumir la responsabilitat derivada de l'ocupació, per la qual cosa es compromet a subscriure una pòlissa d'assegurances que cobrisca els riscos enfront de tercers inherents a l'ús de la instal·lació i qualsevol altra responsabilitat contractual o extracontractual derivada d'esta, que haurà d'estar operativa abans de la posada a disposició de les instal·lacions als usuaris i les condicions de la qual hauran de ser proposades i aprovades per la comissió de seguiment prevista en la clàusula sexta.  
2. Assumir la responsabilitat de l'adequada realització de les activitats esportives que es realitzen en el complex esportiu i complir les obligacions de naturalesa laboral, civil, tributària o d'un altre tipus que això puga implicar, sense que supose, en cap cas, relació directa o subsidiària amb la Generalitat o cap responsabilitat per a esta última. L'Ajuntament es podrà reservar la facultat de contractar amb tercers els servicis de manteniment, neteja i qualssevol altres necessaris per a la conservació de la instal·lació i l'exercici d'activitats en esta.  
  
3. Realitzar campanyes de promoció esportiva a diferents nivells en les instal·lacions objecte d'este conveni i adreçades a la ciutadania i a les entitats esportives de la localitat i de la seua àrea d'influència.  
4. Fer constar expressament en tota informació o documentació pròpia de les activitats esportives la col·laboració de la Generalitat. La retolació amb el logotip de la Generalitat haurà de romandre inalterada, i no es podrà inserir cap altre rètol o publicitat sense l'autorització expressa de la Generalitat.  
5. Incloure en la pàgina web de l'Ajuntament de Vila-real un enllaç amb el complex esportiu en què s'informe dels usos, programes i activitats, així com dels preus públics aplicables.  
6. No cedir l'ús dels béns del complex esportiu sense l'aprovació prèvia de la comissió mixta que es preveu en este conveni.  
  
7. Permetre i facilitar a la Generalitat el seguiment, el control i la inspecció de les activitats realitzades amb les instal·lacions cedides.  
8. Elaborar i presentar una memòria anual, abans del 30 de març de cada any de vigència d'este instrument, amb detall de les activitats realitzades, dades de participació i balanç econòmic.  
9. Reservar l'ús preferent de la Generalitat per a activitats que esta promoga o per mitjà d'acords amb tercers per un valor màxim anual de 100.000 euros, calculat sobre la base dels preus públics que s'establisquen per la comissió mixta, i que seran vàlids únicament per al compliment d'esta clàusula. Esta quantitat s'incrementarà anualment d'acord amb l'IPC.  
10. El finançament del 100 % dels costos que supose l'aplicació d'este conveni.  
  
Quarta. Abast i límits de l'encàrrec i facultats de l'administració que el fa  
Este encàrrec de gestió implica exclusivament la realització d'activitats tècniques o de servicis i no suposa cessió de la titularitat de la competència ni dels elements substantius per a exercir-la. Conseqüentment, l'administració que el fa és responsable de la direcció i la supervisió de l'exercici de l'activitat encarregada, i a este efecte conserva les facultats previstes en l'article 15 de la LRJPAC, per la qual cosa podrà fixar estàndards de qualitat en la prestació del servici.  
  
Així mateix, la conselleria competent en matèria d'esport, com a titular de la competència i en l'exercici de les funcions de tutela, es reserva les mesures que considere oportunes per a l'adequada conservació del bé adscrit, així com la facultat d'inspeccionar el bé per a garantir-ne l'efectiva aplicació als fins que té assignats.  
Les parts firmants no podran subrogar a tercers els drets i les obligacions assumits en este conveni.  
  
Quinta. Vigència del conveni i règim de publicitat  
L'encàrrec de gestió previst en este conveni tindrà vigència des de l'endemà de ser publicat en el Diari Oficial de la Comunitat Valenciana fins al 31 de desembre de 2017, i es prorrogarà automàticament per períodes anuals excepte denúncia expressa per alguna de les parts amb dos mesos d'antelació abans de l'expiració de cada anualitat.  
  
Ambdós parts es comprometen a realitzar accions de divulgació i d'informació d'este conveni amb la finalitat de difondre'n adequadament l'objecte i de possibilitar que puga ser conegut i, si és el cas, utilitzat pel nombre més gran de persones que puguen estar interessades en el contingut de l'encàrrec.  
  
Sexta. Comissió de seguiment  
Es crea una comissió de seguiment formada per dos representants de la Generalitat i dos representants de l'Ajuntament de Vila-real, el regidor competent en matèria esportiva i el cap de servici municipal competent en matèria d'esport. La funció principal de la Comissió és resoldre les incidències que puguen plantejar-se en el desenrotllament del programa d'activitats o en el compliment del conveni, així com informar sobre l'exercici de l'activitat encomanada.  
El règim jurídic d'esta Comissió serà el previst per als òrgans col·legiats en el capítol II del títol II de l'esmentada LRJPAC.  
  
Sèptima. Extinció del conveni  
1. Este conveni i l'adscripció que hi està integrada s'extingiran:  
  
a) Per mutu acord de les administracions firmants.  
b) Per expiració de la vigència del conveni o d'alguna de les pròrrogues anuals, si hi ha denúncia de qualsevol de les parts amb una antelació mínima de dos mesos respecte de la data d'extinció.  
c) Per revocació de l'administració que fa l'encàrrec, en el supòsit previst en l'article 150.5 de la Llei 8/2010, de 23 de juny, de la Generalitat, de Règim Local de la Comunitat Valenciana.  
d) Per renúncia de l'administració gestora de l'encàrrec per incompliment greu de les obligacions assumides per part de l'administració que el fa. La renúncia, mitjançant una resolució motivada, exigirà prèviament un tràmit d'audiència a l'administració que fa l'encàrrec.  
  
2. No obstant això, la Generalitat podrà resoldre'l unilateralment si, durant el període de vigència, no s'executen les prestacions que preveu; no es destinen els béns cedits a l'ús assenyalat en el termini previst; no es complixen els terminis convinguts, així com per qualsevol altra causa o necessitat sobrevinguda, amb el rescabalament dels danys o perjuís que se'n puguen derivar.  
La Generalitat tindrà dret a percebre de l'Ajuntament, després d'una taxació pericial, el valor dels detriments que hagen patit els béns.  
  
3. En cas d'extinció, amb un mes d'antelació es redactarà un acta de l'estat de l'immoble, als efectes d'adoptar les mesures necessàries perquè l'entrega dels béns es verifique en les condicions convingudes.  
  
4. L'extinció de l'encàrrec haurà de ser objecte de la corresponent publicació en el Diari Oficial de la Comunitat Valenciana.  
  
Octava. Clàusula de no-gasto  
L'aplicació i l'execució d'este conveni, incloent-hi a este efecte tots els actes jurídics que es puguen dictar per a desplegar-lo o executar-lo, no podran tindre cap incidència en la dotació dels capítols de gasto assignada a la Conselleria d'Educació, Cultura i Esport, i en tot cas hauran de ser atesos amb els seus mitjans personals i materials.  
  
  
Novena. Règim jurídic i resolució de conflictes  
Este conveni de col·laboració té caràcter administratiu i es regirà pel que establix la normativa general; en concret, caldrà ajustar-se al que disposa la Llei 30/1992, de Règim Jurídic de les Administracions Públiques i del Procediment Administratiu Comú.  
Les possibles qüestions litigioses o les controvèrsies a què puguen donar lloc l'aplicació, interpretació, modificació, efectes i resolució d'este conveni, hauran de ser resoltes per mutu acord entre les parts mitjançant la Comissió de Seguiment prevista en la clàusula sexta.  
  
Si no es pot aconseguir l'esmentat acord, les possibles controvèrsies hauran de ser resoltes, tal com disposa la Llei 29/1998, de 13 de juliol, reguladora de la jurisdicció contenciosa administrativa, pel Tribunal Superior de Justícia de la Comunitat Valenciana.  
I, com a mostra de conformitat, les parts firmen este conveni en la data i el lloc expressats en l'encapçalament, per triplicat i a un sol efecte.  
  
La consellera d'Educació, Cultura i Esport: María José Catalá Verdet  
L'alcalde-President de l'Ajuntament de Vila-real: José Benlloch Fernández.